Serbi, ditë zie për viktimat e përmbytjeve
Kryeministri Aleksandar Vuçiç njoftoi dje se sot, nesër dhe pasnesër do të jenë ditë zie në Serbi për viktimat e përmbytjeve më të rënda të regjistruara ndonjëherë në rajon.
Serbia shpalli tre ditë zie për viktimat e përmbytjeve më të rënda që kanë goditur vendin në më shumë se një shekull. Përmbytjet e mëdha këtë muaj kanë shkaktuar vdekjen e të paktën 40 personave në Serbi, Kroaci dhe Bosnjë-Hercegovinë. Korrepondentja e Zërit të Amerikës Zlatica Hoke njofton mbi pasojat e përmbytjeve të cila kanë shkatërruar një pjesë të madhe të Ballkanit. Kryeministri serb Aleksandar Vuçiç njoftoi dje se sot, nesër dhe pasnesër do të jenë ditë zie kombëtare në Serbi për viktimat e përmbytjeve më të rënda të regjistruara ndonjëherë në rajon. Ai nuk ishte optimist për situatën. Serbia po ndeshet me pasoja të rënda nga përmbytjet që kanë prekur rajonin. Të paktën 30 mijë njerëz janë evakuuar, por besohet se shumë më tepër njerëz kanë ikur nga zonat e përmbytura. Shtetet e Bashkuara kanë dërguar një ekip ekspertësh në Serbi për të vlerësuar dëmin dhe kanë premtuar 26 ton ndihma humanitare për Ballkanin, duke përfshirë barka për operacionet e kërkim shpëtimit, shtretër, batanije, kuzhina portative, gjeneratorë dhe pompa uji. Ministri serb i ekonomisë Dushan Vujoviç përshëndeti ndihmat humanitare të Kombeve të Bashkuara që arritën këtë javë nga Italia. Në Bosnjën fqinje, qeveria thotë se ka evakuuar më shumë se një të katërtën e 4 milionë banorëve të vendit. Por disa banorë nuk pranojnë të largohen nga shtëpitë e tyre. Nevenka Gjuriç ka humbur shtëpinë e saj më parë, gjatë luftës në Bosnjë. Autoritetet boshnjake kanë paralajmëruar edhe për rrezikun e minave tokësore të mbetura nga lufta trevjeçare e viteve 1990, të cilat mund të jenë zhvendosur nga përmbytjet